閑坐有感偶成古風簡劉會之高吉父康司理
作者：杜範
朝代：宋

paragraphs: 虞夏幾百載，繼以周禮樂。
洋洋雅頌音，後亡前亦作。
井疆貧富均，薄海詠康樂。
姬公同聖賢，積累亦不薄。
宜其垂萬代，整整守矩彠。
寧知不數傳，板蕩已非昨。
丘賦魯史書，田疇鄭謗作。
滕君謾憂勤，畢戰空唯諾。
盛古猶有憾，此豈易商榷。
矧今千載後，而欲强復剝。
州縣工罟穽，黔黎惴溝壑。
世道日澆訛，禁厲不可縛。
我嘗三太息，浮雲翳碧落。
爲貧走塵埃，豈解拯民瘼。
州家輕任使，千鈞委羸惡。
勞瘁敢自愛，恐負此邦託。
仁政安在哉，名是意已錯。
治道去泰甚，此論東州確。
人言寬一分，所望恕且約。
一分寬未易，十分擾已博。
嗟哉斯人生，日巧亦日削。
俗吏事朱墨，暴吏事鞭扑。
我把七篇書，人笑謂迂學。
誰與輸此懷，濁浪渺垠堮。